Document ID: /fineweb-2-swissfilter-quality_10-filterrobots/filtered/02818.jsonl.gz/170

Foto klub Split (www.fotoklubsplit.hr) i foto klub Sloboda Varaždin (www.fotoklub-sloboda.hr) organizatori su izložbe fotografija, koja će biti otvorena 7. listopada u 19 sati u prostorijama generalnog konzulata Republike Hrvatske u Zürichu.
Bit će izloženo 30 fotografija na temu prirodne, kulturne i tradicijske baštine Hrvatske. Svoje radove predstavit će dvadesetak autora, najeminentnijih hrvatskih fotografa. Biti će to prilika da se švicarska javnost, ali i brojna hrvatska zajednica koja živi u toj zemlji, upozna s nekim od najupečatljivijih i najprepoznatljivijih kadrova Lijepe naše.
Spajanjem hrvatskog sjevera i juga kroz fotografiju, članovi oba foto kluba željeli su istaknuti svu ljepotu i raznolikosti Hrvatske od Mure i Drave, preko velebitskih vrhova do jadranske obale i otoka. Fotografije nude dragocjeno putovanje kroz vrijeme te daju uvid u sve posebnosti hrvatskog prostora od antičkih vremena, umjetničkog uzleta u vrijeme renesanse i baroka pa sve do modernog doba.
Izložba će biti otvorena uoči hrvatskog Dana nezavisnosti, a u suradnji s konzulatom i generalnim konzulom Slobodanom Mikacom.
GENERALNI KONZULAT REPUBLIKE HRVATSKE
GENERALKONSULAT DER REPUBLIK KROATIEN
ZÜRICH – SCHWEIZ
Bellerivestrasse 5 CH 8008 Zürich
Tel 0041 44 3866750 Fax 0041 44 4228354
www.mvep.hr
<email-pii>